section_heading: Povijest
paragraph_text: Ruralna cjelina zaseoka Škopljanci, selo Radošić, smješteno je iza brda Kozjak u Kaštelanskoj zagori. Organiziran je oko nekoliko manjih otvorenih seoskih prostora, okupljališta mještana, koje zatvaraju stambeno-gospodarski objekti. Stambene kuće, prizemnice i katnice s vanjskim stubištem i solarom, sačuvale su u velikoj mjeri izvorne inetrijere s otvorenim ognjištem. Kuće su građene od kamena priklesanog ili klesanog, krovovi su dvoslivni, s pokrovom od kamenih ploča ili kupe kanalice. Prozori i vrata uokvireni su kamenim pragovima, s drvenim zatvorima. Gospodarske zgrade (pojate s guvnom, štale, svinjci, gnojnice i dr.) smještene su na rubovima zaseoka i građene od grubo obrađenog kamena.